กระทรวงการต่างประเทศ ยืนยัน คนไทยที่พักอาศัยในฮ่องกง ไม่ได้รับผลกระทบจากสถานการณ์ชุมนุมประท้วง และสามารถส่งผู้โดยสารที่ตกค้างเดินทางกลับได้ทั้งหมดแล้ว
นางสาวบุษฎี สันติพิทักษ์ อธิบดีกรมสารนิเทศ และโฆษกกระทรวงการต่างประเทศ เปิดเผยว่า จากการประเมินสถานการณ์การประท้วงในฮ่องกง และแนวทางการให้ความช่วยเหลือคนไทยของคณะทำงานศูนย์ประสานงานฉุกเฉิน (Rapid Response Center - RRC) ย้ำว่า สถานการณ์ที่ท่าอากาศยานนานาชาติฮ่องกงคลี่คลาย สามารถส่งผู้โดยสารที่ตกค้างเดินทางกลับได้หมดแล้ว พร้อมยืนยัน คนไทยที่อาศัยอยู่ในฮ่องกง ประมาณ 28,000 คน ไม่ได้รับผลกระทบในการดำเนินชีวิตประจำวัน         อย่างไรก็ตาม สำหรับผู้ที่จะเดินทางไปฮ่องกงในระยะนี้ ขอแนะนำให้ติดตามข่าวสารอย่างใกล้ชิด หรือหลีกเลี่ยงการเดินทางออกไปก่อน ซึ่งทางกระทรวงการต่างประเทศ ยังไม่ได้รับการร้องขอความร่วมมือใด ๆ เป็นพิเศษ และเชื่อมั่นว่า ทางการฮ่องกง สามารถควบคุมสถานกาณ์ได้